13 kosse om te vermy wanneer jy ontbyt eet - Goeie Huishouding
Tuis » 13 kosse om te vermy wanneer jy ontbyt eet
Ontbytpap is nie altyd so onskuldig soos ons gedink het nie . . . Deur Catriona Harvey-Jenner
Ontbyt word allerweë as die belangrikste ete van die dag beskou, want dit gee jou metabolisme ’n hupstoot en verskaf die nodige brandstof om jou tot middagete deur te sien. Maar dis nie altyd maklik om die regte voedselkeuses te maak nie. Ons het Pippa Campbell, voedingkundige en gewigsverliesafrigter van Londen, gevra om ons op ’n paar gevaarligte te wys.
Om die “matigheid voor oë”-reël te volg is die beste riglyn vir ’n gesonde leefstyl, dus behoort jy jouself nie te kasty as jy elke nou en dan enige van die kosse hieronder eet nie. Pippa beveel egter aan dat jy jou nie daaraan te buite gaan nie, en dat dit nie jou daaglikse ontbyt moet uitmaak nie.
1. Wit roosterbrood
“Geroosterde witbrood laat jou nie so lank versadig voel soos bruinbrood nie, aangesien dit heelwat laer in vesel is. ’n Veselryke dieet help om ingewandsgesondheid te handhaaf en help ook met die verlaging van slegte cholesterol. Wanneer jy wel bruinbrood kies, moet jy die etiket lees, want anders as wat dikwels aanvaar word, beteken bruinbrood nie outomaties dat dit 100 persent volkoringbrood is nie. Raadpleeg die etiket dus om seker te maak dat dit volkoringbrood of brood van ongesifte meel is; ‘verrykte’ brood het dieselfde voedingsinhoud as witbrood. Kies ook ’n bruinbrood met die kleinste hoeveelheid bestanddele om maksimum voeding en minimale byvoegings te verseker.”
2. Engelse ontbyt
Dié ontbyt is gelaai met kalorieë! Spek en eiers word gewoonlik in groente-olies gebraai, wat galsterig raak wanneer dit verhit word. Een manier om hierdie ontbyt gesonder te maak, is deur jou gebakte eier met geposjeerde of roereiers te vervang. Hou die kalorietelling ook laer deur ’n paar repies maer spek te rooster in plaas van te braai. Sampioene is ’n wonderlike manier om jou ontbyt met ’n laekalorievuller aan te vul, want dis baie hoog in vesel. Braai dit liggies in klapperolie sodat dit gesonde vette bevat. Weerstaan maar die versoeking om jou kos met tamatiesous te bedruip, want dit is gewoonlik hoogs verwerk en vol suiker. En los die pangebraaide brood, want dit is hoog in kalorieë en het so te sê geen voedingswaarde nie.”
3. Net ’n smoothie – en niks anders nie
“Om net ’n smoothie vir ontbyt te drink kan ’n suikerbelaaide opsie wees. Wanneer jy vrugte versap, word die natuurlike suikers in die vrug se selwande vrygestel en word dit ‘vry suikers’. Vry suikers is nadelig vir tande, energievlakke en die handhawing van ŉ gesonde gewig. Al vul jy jou vrugtesmoothie met krulkool en spinasie aan, sal dit nie die suiker uitkanselleer nie. Beperk die vrugte dus tot ’n minimum en voeg meer groen groente by. Hierdie ontbytkeuse bevat ook nie veel proteïne nie, wat beteken dat jy nie baie lank versadig gaan voel nie. As jy wel op ’n smoothie besluit, stel ek voor dat jy ’n skeppie proteïenpoeier met ’n plantbasis byvoeg, wat maklik verteer en sal help om jou langer versadig te laat voel.”
4. Soet ontbytgrane
” ’n Gesonde ontbyt kan jou bloedsuikervlakke stabiliseer, verhoed dat jy peusel en kan jou liggaam van brandstof voorsien om die res van die dag te funksioneer. As jy egter ’n besonder suikerryke graankos eet, kan dit die glukosevlakke in jou bloedstroom laat styg wat tot ’n kort opwelling van energie kan lei. Dit hou egter net vir ’n kort rukkie, waarná jy lusteloos en traag voel.
“Dit is ook belangrik om op die porsiegrootte van graankosse te let, veral dié met baie suiker. Maak seker dat jy by die porsiegrootte hou wat op die kartonhouer aanbeveel word; dis maklik om meer as die voorgestelde hoeveelheid in te gooi, wat beteken dat jy meer kalorieë en koolhidrate eet as wat jy nodig het. Indien moontlik, probeer om graankosse te kies wat laag in suiker of suikervry is.”
5. Voorafgegeurde pap
“Pap kan ’n gesonde en voedsame manier wees om jou dag te begin, maar as jy ’n sakkie of pakkie gegeurde kitspap gryp, kan jy jou gesonde eetplan saboteer. Kitspap is gewoonlik gelaai met suiker en sout – ’n pakkie kitspap met ŉ gouestroopgeur kan byvoorbeeld ongeveer 29,5 g suiker per 100 g bevat. As jy nie soggens tyd het om jou pap voor die stoof te staan en roer nie, kan jy ’n ongegeurde pap kies en self geur. Geniet jou pap met bloubessies of piesangskyfies vir ’n voedsame minder suikerryke opsie.”
“Bagels is van verfynde koringmeel gemaak, wat beteken dat dit van al die vesel en voedingstowwe gestroop is wat aan volgrane hulle gesondheidsvoordele gee. Aangesien bagels so dig is, is dit ook uiters hoog in kalorieë in vergelyking met ’n gewone snytjie brood. Ek sou voorstel dat jy eerder rogbrood kies, wat ’n lae glisemiese indeks het en nie jou bloedsuiker en insulienvlakke die hoogte sal injaag nie. Dis in die haak om by geleentheid roomkaas te eet, solank jy nie suiwelintolerant is nie, maar dit kan propvol vet en kalorieë wees, dus sal ek my kliënte afraai om dit daagliks te eet.”
“Die gemiddelde graanstafie is gelaai met suiker en bevat gewoonlik min proteïne. Al dink jy dus dat jy ’n gesonder keuse maak deur ŉ graanstafie bo ’n sjokoladestafie te kies, is dit waarskynlik nie die geval nie. Dit tel beslis nie as ’n voedsame ontbytopsie nie. Van die suiker in die stafie kom uit die vrugte, maar die meeste graanstafies bevat toegevoegde suiker. Te veel suiker kan tot hoë bloedsuiker- en insulienvlakke en inflammasie lei.”
8. Koffie met stroop
“Om gegeurde stroop by jou koffie te voeg, of dit nou vanielje of haselneut is, is ’n manier om die suikervlakke en kunsmatige kleurstowwe die hoogte te laat inskiet. ’n Skeutjie stroop is genoeg om die kalorie-inhoud aansienlik te verhoog – nie ’n wonderlike manier om jou dag te begin nie. As jy meer geur verlang, maar die skerp glukosestyging wil vermy wat jou waarskynlik kort daarna ’n insinking gaan laat beleef, kan jy ’n bietjie suiwer kaneelpoeier (nie kaneelsuiker nie) by jou koffie voeg. Of oorweeg dit om kaneelstokkies tussen jou koffiebone bêre sodat die geur daarin opgeneem kan word. As jy steeds jou vanieljekoffie wil drink, stel ek voor dat jy vanielje-ekstrak in plaas van vanieljestroop gebruik, wat dieselfde heerlike geur sonder die hoë suikervlakke bevat.”
9. Die meeste gekoopte granolas
“Die meeste granolas wat jy in ’n winkel koop, is uiters hoog in suiker, want dit word in stroop gedoop en is met sjokoladesplinters en droëvrugte gelaai. Selfs dié met minder suiker is geneig om net ’n klein bietjie proteïne te hê, met min vesel en ’n klein hoeveelheid vitamine en minerale. As jy graag granola eet vir ontbyt, stel ek voor jy maak jou eie. Gebruik xilitol of ’n klein hoeveelheid esdoringstroop as ’n versoeter. Kies vars in plaas van droëvrugte vir ekstra geur.”
“Bloubessies bevat groot hoeveelhede antioksidante en kan jou risiko vir hartsiektes verlaag, maar dit beteken ongelukkig nie dat bloubessiemuffins gesond is nie! Hierdie lekkernye bevat gewoonlik nie baie bloubessies nie en is geneig om hoog in vet en kalorieë te wees. As jy wel op ’n bloubessiemuffin besluit, maak seker dat die muffins regte bloubessies bevat. Sommige handelsmerke bevat nagemaakte bloubessies en as jy dié suikerryke ontbytopsie gaan eet, sal jy ten minste die gesondheidsvoordele van regte bloubessies wil hê.”
“Hoe meer verwerking voedsel ondergaan, hoe meer geleentheid is daar vir ’n verlies van voedingswaarde. Lemoenkonsentraat is ’n uitstekende voorbeeld. Sapkonsentraat bevat minder vars sap, hoofsaaklik as gevolg van die verdamping- en filtrasietegnieke. Lemoenkonsentraat is ook van nature hoog in fruktose, wat tot ’n styging in jou bloedsuikervlakke kan lei. In plaas daarvan om lemoenkonsentraat te drink, kan jy eerder ’n hele lemoen eet.”
12. Gekoopte ontbyttoebroodjie
“Waar begin ek met dié ontbytopsie?! ’n Ontbyttoebroodjies wat jy by die winkel koop, kan ’n groot hoeveelheid vet, suiker en sout bevat, dikwels weens die toevoeging van souse met ’n mayonnaisebasis. Aangesien jy dit nie self gemaak het nie, is dit moeilik om te onderskei watter bestanddele in dié ontbyt gebruik is. Die meeste is nie super-vars nie en word dikwels met die goedkoopste kase, vleise en smere gemaak. Boonop het baie voorafverpakte kosse bygevoegde preserveermiddels en natrium om hulle raakleeftyd te verleng. Alhoewel ’n gekoopte ontbyttoebroodjie ’n vinnige en maklike manier is om seker te maak dat jy voor werk iets inkry, gaan jou gesondheid waarskynlik daaronder ly.”
13. Om ontbyt oor te slaan
“Die onderbreking van eet terwyl jy slaap gee jou spysvertering ’n blaaskans, maar om te lank sonder kos te bly, kan maak dat jy jou later ooreet en suikerryke kosse in plaas van meer gebalanseerde opsies kies om jou vinnig energie te gee. Jy kan ook ontdek dat jy jou kalorieë wil ‘inhaal’ en laat in die aand dus onnodig baie eet, en dís wanneer kos geneig is om as vet gestoor te word en nie as energie gebruik word nie. Om ontbyt oor te slaan kan ook tot ’n stadiger metabolisme en ŉ gebrek aan konsentrasie lei.”
Deur: Good Housekeeping UK
5 maniere om ’n “ontbytmens” te word
10 ontbytplekke in Kaapstad waar jou hondevriend ook welkom is!
6 idees vir ’n vinnige gesinsontbyt
As jy nie water drink nie, is dít wat met jou liggaam gebeur
Kies hierdie somer gesonde ontbyte en peuselhappies!
Hierdie muesli is ideaal om in die somer aan te peusel!